Szpacyrkym po Cieszynie
“Gdo sie swój jynzyk wstydzi
takim niech sie każdy brzidzi”
"Moja ty słodko cieszyńsko mowo
być zawsze do prawjynio gotowo
a jak cie uż żodyn nie bydzie rozumioł
to jyny wiater bydzie po naszymu szumioł"
POZÓR! Kiery nimo chynci tego czytać, abo kansi wraził łokulory, abo mo moc roboty i łoczy go bolóm to se może tego posłóchać jak prziciśnie ”kursywom” na tóm czornóm szczałke w tej szarej kostce, kierom nóndzie zaroz pod spodkym.
Z wórsztym w gorści
Kapke atrakcyji mieli my zaś w zeszłóm sobotem i niedzielem, bo kszefty były zawrzite, a tusteloki musiały kansi przeca cosi s tym czasym zrobić. Na rynku rozpostrziły sie rozmajte kszefty s wszelijakim jedzynim, kiere szło wciepać na ruszta zaroz wedla każdej tej pstrokatej budy. Szło tam dostać co yno gdo chcioł, a dlo dziecek była aji do kupiynio cukrzano wata. Nie wiym czy wszedcy ci co tam prziszli sie najedli, ale na zicher cosi uszporowali, bo nie było tam to taki drogi. Tak to uż dycki je, że jedzyni u takigo co mo gospode na kołach bydzie łacniejsze, bo nie płaci tela za wszecko co tyn, kiery najmuje u kogosi cudzego jakisi kónt. Łacniejsze też to je isto tymu, że każdy poradzi se siednóć z wórsztym w gorści przi stole pod gołym niebym i ni mieć starości ło to czy mu cosi kapnie na wyglancowane deliny. Jak dejmy na to obali sie nóm krygiel s piwym, abo jakómsi inszóm zodóm i limónadóm to też tego żodyn nie skludzo, bo to zaroz do ziymi sie straci i nima s tym ostudy. Tak czy inakszyj ci kszefciorze majóm dzisio miynij ostudy ze skludzanim rozmajtych zmazanych gorków i talyrzi po taki imprezie, bo ludzie jedzóm na papiórzanych tackach i pijóm s papiórzanych, abo pastikowych gorków. W sobotem do połednia jesi kiery sie plónd po cieszyńskich cestach to móg też uwidzieć piyntrowy czyrwióny autobus, kiery mioł wolant po prawej strónie. Nie wiym jako sie mu to podarziło przejechać telkowne kilometry s Londynu, ale isto wszecki tajle mo s porzóndnego zielaza i nic mu sie po ceście nie rozraziło, bo widać że cały dojechoł do naszego pieknego Cieszyna.
Mini słownik:
kapke-trochę,
kszeft-sklep,
zawrzite-zamknięte,
kansi-gdzieś,
wciepać-wrzucić,
wedla-obok,
na zicher-na pewno,
dycki-zawsze,
wórszt-kiełbasa,
deliny- podłoga,
krygiel-kufel,
zoda-woda sodowa,
cesta-droga,
wolant-kierownica,
tajle-części,
rozraziło-rozpadło
Tóż miyjcie sie wszedcy dobrze i wiesiołego popióntku
szl_Latn szl_Latn pol_Latn szl_Latn pol_Latn szl_Latn szl_Latn szl_Latn pol_Latn szl_Latn hau_Latn pol_Latn slv_Latn pol_Latn kon_Latn pol_Latn pol_Latn szl_Latn szl_Latn sun_Latn pol_Latn lin_Latn szl_Latn szl_Latn pol_Latn pol_Latn pol_Latn szl_Latn